Нөхөн сэргээлтийн хоёр дахь ба дараагийн жилүүдийн хяналт шинжилгээ

Ургамлын өвөлжилт буюу хаврын сэргэн ургалт тодорхойлох:
Мониторингийн байнгын цэгт хавар сэргэн ургасан ургамлын тоог өмнөх намар өвөлжилтөд шилжсэн ургамлын тоонд харьцуулж хувиар илэрхийлснийг ургамлын өвөлжих чадвар буюу хаврын сэргэн ургалт гэнэ. Дараагийн жилүүдийн хавар сэргэн ургасан ургамлыг тоолохдоо анх байрлуулсан байнгын цэгтээ хийнэ.

Ургамлын өсөлт, хөгжил тодорхойлох: 
Биологийн нөхөн сэргээлтэд тарьсан олон наст ургамал амьдралын 2 дахь жилдээ өсөлт, хөгжил нь гүйцэх ёстой. Өөрөөр хэлбэл тарьснаас хойш 2 дахь жилээс эхлэн нөхөн сэргээсэн талбайг ашиглаж болно. Хэрэв бэлчээрийн зориулалтаар нөхөн сэргээсэн бол ургамлын өндөр 20 см-ээс дээш болсон тохиолдолд мал бэлчээж болно. Ургамал ургах хугацаандаа хөгжлийн үе шатыг дамжина: 

1.	Хаврын сэргэн ургалт

2.	Бутлалт (тэвгэн навч, бут үүсэх)

3.	Гол хатгалт (салаалалт)

4.	Түрүүлэлт (бундуулалт)

5.	Цэцэглэлт

6.	Үр боловсролт

7.	Хагдралт

Ургамлан нөмрөгийн тусгаг бүрхэц тодорхойлох:
Нүдэн баримжаагаар тусгаг бүрхэцийг үнэлэхдээ газрын гадаргын хэдэн хувь нь ургамлаар хучигдсан байгааг багцаалж тодорхойлно. Ургамлан нөмрөгийн тусгаг бүрхэцийг фото зургаар баримтжуулан хянах арга нь сүүлийн жилүүдэд нилээд түгээмэл хэрэглэгдэж байгаа бөгөөд давуу тал нь хэрэглэхэд энгийн, богино хугацаанд олон цэгийн мэдээлэл цуглуулах боломжтой, зардал багатай, ургамлан бүрхэвчийн урт, богино хугацааны өөрчлөлтийг харуулдаг.

Ургац тодорхойлох: 
Нөхөн сэргээсэн талбайд бүрэлдсэн ургамлан бүрхэвчийн бүтээмж буюу өвсний ургацыг тодорхойлохдоо 1м2-ын жаазыг голдуу хэрэглэдэг. Газрын гадаргатай тэгшлэн хайчилсныг тухайн ургамлын биологийн ургац гэх ба газрын гадаргаас 3-5 см дээгүүр хайчилбал аж ахуйн ургац болно. Аж ахуйн ургац гэдэг нь мал идэх юмуу хадлан бэлтгэхэд гарах гарц юм.

Амьдрах чадвар тодорхойлох: 
Жил бүр хаврын сэргэн ургалт, амьдрах чадварыг тодорхойлох нь нөхөн сэргээсэн талбайн ургамлан нөмрөн хэрхэн тогтворжиж байгааг хянах боломжийг олгодог. Тодорхой хугацааны дараа тухайн талбайд тарьсан ургамал хүний оролцоогүйгээр өөрөө бие даан амьдрах боломжтой болох ёстой.

Ургамлын зүйлийн бүрдэл тодорхойлох: 
Уул уурхайн олборлолтоор эвдэрсэн газарт нөхөн сэргээлт хийсний дараа байгалийн ургамал түрэн ургах нь тухайн газрын ургамлан нөмрөг сэргэж байгалийн төрхөндөө шилжиж байгаагийн илрэл юм. Нөхөн сэргээлтийн дараах экосистемийн мониторингийг зайлшгүй хийх шаардлагатай бөгөөд байгаль өөрөө бие даан хөгжих боломжтой болтол хүн нөхөн сэргэлтийн явцыг байнга хянаж байх шаардлагатай юм.